**Stavebná skupina HSF System stavia v najväčšej slovinskej priemyselnej zóne mimo územia hlavného mesta**

Žilina, 30. septembra 2024 – **Generálnym dodávateľom výstavby prvej budovy nového logistického komplexu LOGspot Logatec v Slovinsku je medzinárodná stavebná skupina HSF System. Prvý sklad bude mať 26 000 m2. Developerom logistického parku je slovenská spoločnosť Atrios. Projekt LOGspot Logatec predstavuje významný míľnik v rozvoji slovinského logistického sektora.**

Spoločnosť HSF System ako generálny dodávateľ výstavby moderného logistického parku LOGspot Logatec má skúsenosti s dodávkami skladov z Českej republiky, Slovenska, Nemecka a Rakúska. *„Pre stavebnú skupinu HSF System je to prvý projekt v Slovinsku, ktorý bude zároveň prvým logistickým objektom v Slovinsku s certifikátom BREEAM ‚Very Good‘,“* hovorí **Tomáš Kosa, riaditeľ stavebnej skupiny HSF System**, a dodáva: *„Tento projekt predstavuje veľkú príležitosť na rozšírenie logistických kapacít v Slovinsku a my sme radi, že môžeme prispieť našimi odbornými znalosťami k jeho realizácii.“*

Nový logistický park LOGspot Logatec sa nachádza približne 25 km od Ľubľany a 75 km od prístavu Koper. Prvá hala logistického parku, ktorá bude uvedená do prevádzky v druhom štvrťroku 2025, ponúkne 26 000 m² skladovej plochy. Bude nezávislá od zemného plynu vďaka inštalovanej strešnej fotovoltaickej elektrárni a inovatívnemu systému výmeny vzduchu na vykurovanie a chladenie. Súčasťou parku budú aj nabíjacie stanice pre elektrické vozidlá.

*„Značka LOGspot, pod ktorou budujeme moderné logistické centrá, predstavuje záväzok vytvárať udržateľné zariadenia triedy A pre našich klientov v regióne strednej a východnej Európy (SVE) a juhovýchodnej Európy (JVE). Užívateľmi v dokončených objektoch sú najmä spoločnosti z oblasti logistiky, maloobchodu, automobilového priemyslu a rýchloobrátkového tovaru,“* hovorí **Michal Bubán, Managing Partner spoločnosti Atrios.**

Tento projekt je kľúčovým krokom k rozvoju najväčšej priemyselnej zóny v Slovinsku mimo územia hlavného mesta, ktorú podporuje obec Logatec s cieľom prepojiť dve existujúce priemyselné zóny. LOGspot Logatec poskytne moderný logistický areál spĺňajúci medzinárodné štandardy a požiadavky ESG vďaka priamemu napojeniu na diaľnicu A1 bez nutnosti prechodu cez obytné zóny.

Prvým nájomcom objektu bude spoločnosť Milšped Slovenia, ktorá sa špecializuje na komplexné logistické riešenia pre slovinský sektor rýchloobrátkového tovaru, export, automobilový priemysel a obchod.

-------------------------------------------------------------------------------------------------------------------------------------------------------

**Stavebná skupina HSF System**

Medzinárodnú stavebnú skupinu HSF System tvoria česká stavebná spoločnosť HSF System (založená v roku 2002) so sídlom v Ostrave a slovenská stavebná spoločnosť HSF System SK (založená v roku 2010) so sídlom v Žiline. Od roku 2023 sú súčasťou holdingu PURPOSIA Group. Stavebná skupina HSF System má ďalšie pobočky v Prahe, Brne, Plzni, Bratislave, Prešove a Nitre. Zameriava sa na generálne dodávky stavieb a realizuje kompletné strešné a fasádne plášte moderných budov vrátane ich rekonštrukcií. Stavebná spoločnosť HSF System získala absolútne víťazstvo v Národnej cene Českej republiky za spoločenskú zodpovednosť a trvalo udržateľný rozvoj v kategórii súkromný sektor za rok 2023 a je tiež držiteľom Ceny hejtmana MS kraja za spoločenskú zodpovednosť za rok 2022 v kategórii firiem do 250 zamestnancov. V hodnotení Nadácie pre rozvoj architektúry a stavebníctva RABF za roky 2019-2023 sa spoločnosť HSF System umiestnila na 7. mieste spomedzi 1496 hodnotených stavebných spoločností v Českej republike. Spoločnosť HSF System získala aj prestížny titul Stavba roka 2020. Generálny riaditeľ spoločnosti Jan Hasík je držiteľom titulu EY Podnikateľ roka 2016 a 2023 Moravskosliezskeho kraja. Spoločnosť HSF System SK sa opakovane umiestňuje medzi poprednými stavebnými firmami na Slovensku v rebríčkoch TREND Top 100 a Eurostav. Generálny riaditeľ HSF System SK Tomáš Kosa sa dostal medzi šesť finalistov prestížneho ocenenia EY Podnikateľ roka 2022 na Slovensku.

-------------------------------------------------------------------------------------------------------------------------------------------------------

**Kontakt pre médiá:**

Lukáš Klapil, Crest Communications Ostrava, Mob.: +420 603 824 194, E-mail: klapil@crestmorava.cz